Document ID: 32007D0396

РЕШЕНИЕ НА КОМИСИЯТА
от 8 юни 2007 година
за отмяна на Решение 2004/409/ЕО относно признаване по принцип на пълнотата на досиетата, представени за подробна проверка с оглед на възможното включване на етабоксам в приложение I към Директива 91/414/ЕИО на Съвета
(нотифицирано под номер C(2007) 2336)
(Текст от значение за ЕИП)
(2007/396/ЕО)
КОМИСИЯТА НА ЕВРОПЕЙСКИТЕ ОБЩНОСТИ,
като взе предвид Договора за създаване на Европейската общност,
като взе предвид Директива 91/414/ЕИО на Съвета от 15 юли 1991 г. относно пускането на пазара на продукти за растителна защита (1), и по-специално член 6, параграф 3 от нея,
като има предвид, че:
(1)
В съответствие с член 6, параграф 2 от Директива 91/414/ЕИО Обединеното кралство получи на 30 септември 2003 г. заявление от LG Life Science Ltd за включване на активното вещество етабоксам в приложение I към Директива 91/414/ЕИО.
(2)
С Решение 2004/409/EО на Комисията (2) беше потвърдено, че след първоначалната проверка досието е пълно, в смисъл, че може да се счита за отговарящо по принцип на изискванията за данни и информация, предвидени в приложения II и III към Директива 91/414/ЕИО.
(3)
По този начин на държавите-членки бе дадена възможността да издават временни разрешения за продукти за растителна защита, съдържащи етабоксам, в съответствие с член 8, параграф 1 от Директива 91/414/ЕИО. Нито една държава-членка не се е възползвала от тази възможност.
(4)
Обединеното кралство информира Комисията, че подробната проверка на досието разкрива, че липсват редица важни данни, изисквани съгласно приложения II и III към Директива 91/414/ЕИО. Те са свързани главно с токсичността. Поради това досието по отношение на етабоксам не може да бъде счетено за пълно.
(5)
Решение 2004/409/ЕО следва да бъде отменено.
(6)
Мерките, предвидени в настоящото решение, са в съответствие със становището на Постоянния комитет по хранителната верига и здравето на животните,
ПРИЕ НАСТОЯЩОТО РЕШЕНИЕ:
Член 1
Решение 2004/409/ЕО се отменя.
Член 2
Адресати на настоящото решение са държавите-членки.
Съставено в Брюксел на 8 юни 2007 година.

Labels: 11
0
3
7
6
18
15